Komisijos reglamentas (EB) Nr. 1639/2000
2000 m. liepos 25 d.
iš dalies keičiantis Reglamento (EB) Nr. 2636/1999 dėl informacijos apie tabaką pateikimo nuo 2000 m. derliaus I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1] su paskutiniais pakeitimais, padarytais Reglamentu (EB) Nr. 1336/2000 [2], ypač į jo 21 straipsnį,
kadangi:
(1) 1999 m. gruodžio 14 d. Komisijos reglamento (EB) Nr. 2636/1999 dėl informacijos apie tabaką pateikimo nuo 2000 m. derliaus ir toliau, ir panaikinančio Reglamentą (EEB) Nr. 1771/93 [3] I priedas nustato informaciją, kurią valstybės narės turi pateikti Komisijai vėliausiai iki susijusio derliaus metų liepos 31 d. Pagal minėto priedo 1.2. punktą į šią informaciją įeina tabako kiekis (tonomis), kuriam taikomos sutartys, ir kurio drėgnumas atitinka drėgmės kiekį, nurodytą 1998 m. gruodžio 22 d. Komisijos reglamento (EB) Nr. 2848/98, nustatančio Tarybos reglamento (EEB) 2075/92 taikymo išsamias taisykles dėl priemokų schemos, gamybos kvotų ir konkrečios pagalbos, suteikiamos augintojų grupėms žaliavinio tabako sektoriuje [4], su paskutiniais pakeitimais, padarytais Reglamentu (EB) Nr. 1249/2000 [5], IV priede.
(2) Reglamento (EB) Nr. 2848/98 9 straipsnio 5 dalis nustato, kad pagal Tarybos reglamento (EEB) Nr. 2075/92 10 straipsnio 2 dalį auginimo sutarties šalys, raštu darydamos pakeitimą, gali padidinti iš pradžių sutartyje nurodytus kiekius. Pagal šiuo metu galiojančias Bendrijos taisykles tai gali būti daroma gerokai po derliaus metų liepos 31 d. Todėl valstybėms narėms turėtų būti leidžiama pakeisti prašomą informaciją iki kitų metų po derliaus nuėmimo birželio 30 d., kad būtų galima atsižvelgti į žaliavinio tabako kiekius, kuriems taikomi sutarčių pakeitimai.
(3) Šiame reglamente numatytos priemonės sutampa su Tabako vadybos komiteto nuomone,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2636/1999 I priedas keičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse
Priimta Briuselyje, 2000 m. liepos 25 d.